FI Euroopan unionin virallinen lehti C 56/29

Kanne 2.1.2015 – SNCM v. komissio

(Asia T-1/15)

(2015/C 056/40)

Oikeudenkäyntikieli: ranska

Asianosaiset

Kantaja: Société nationale maritime Corse Méditerranée (SNCM) (Marseille, Ranska) (edustajat: asianajajat F.-C. Laprévote ja C. Froitzheim)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan SEUT 107 ja 263 artiklan sekä perusoikeuskirjan 41 artiklan nojalla 20.11.2013 annetun päätöksen C(7066) final kokonaisuudessaan

— kumoamaan päätöksen kokonaisuudessaan siltä osin kuin siinä katsotaan, että 75 prosentin suuruisen osuuden luovuttaminen SNCM:stä 158 miljoonan euron negatiiviseen hintaan merkitsee SEUT 107 artiklassa tarkoitettua valtiontukea

— toissijaisesti kumoamaan päätöksen osittain siltä osin kuin siinä katsotaan, että CGMF:n toteuttama pääoman korottaminen 8,75 miljoonalla eurolla merkitsee valtiontukea

— toissijaisesti kumoamaan päätöksen osittain siltä osin kuin siinä katsotaan, että 38,5 miljoonan euron suuruinen käteisennakko merkitsee valtiontukea

— toissijaisesti kumoamaan komission päätöksen osittain siltä osin kuin komissio arvioi vuoden 2002 rakenneuudistustukina maksetun 15,81 miljoonan euron suuruisen loppuerän soveltuvuutta yhdessä kaikkien vuoden 2006 toimenpiteiden kanssa

— hyvin toissijaisesti kumoamaan päätöksen osittain siltä osin kuin siinä päätellään, että kyseessä olevat toimenpiteet merkitsevät yhteismarkkinoille soveltumattomia valtiontukia

— velvoittaa komission korvaamaan kaikki oikeudenkäyntikulut.

Oikeudelliset perusteet ja pääasialliset perustelut

Kantaja vaatii kanteessaan unionin yleistä tuomioistuinta kumoamaan 20.11.2013 annetun komission päätöksen 2014/882/EU (tiedoksiannettu numerolla C(2013) 7066), jolla komissio katsoi, että yhtäältä Ranskan viranomaisten 18.2.2002 ilmoittaman rakenneuudistustuen 15,81 miljoonan euron suuruinen loppuerä ja toisaalta Ranskan viranomaisten vuonna 2006 kantajan hyväksi toteuttamat kolme toimenpidettä eli 75 prosentin suuruisen osuuden luovuttaminen kantajasta 158 miljoonan euron negatiiviseen hintaan, Compagnie gérérale maritime et financièren toteuttama 8,75 miljoonan euron suuruinen pääomankorotus ja 38,5 miljoonan euron suuruinen käteisennakko merkitsevät sääntöjenvastaisia ja sisämarkkinoille soveltumattomia valtiontukia. Komissio on tämän johdosta määrännyt kyseiset tuet takaisinperittäväksi.

Kanteensa tueksi kantaja vetoaa kuuteen kanneperusteeseen.

1) Ensimmäinen kanneperuste, joka perustuu SEUT 108 artiklan 2 kohdan ja SEUT 266 artiklan sekä Euroopan unionin perusoikeuskirjan 41 artiklan rikkomiseen, koska komissio on kieltäytynyt laajentamasta muodollista tutkintamenettelyä sen jälkeen, kun 8.7.2008 tehty komission päätös 2009/611/EY (1) oli kumottu osittain unioni yleisen tuomioistuimen asiassa T-565/08, Corsica Ferries France v. komissio, 11.9.2012 antamalla tuomiolla (2).

2) Toinen kanneperuste, joka perustuu SEUT 107 artiklan rikkomiseen, perusteluvelvollisuuden noudattamatta jättämiseen ja yhdenvertaisen kohtelun periaatteen loukkaamiseen sekä oikeudelliseen virheeseen ja ilmeiseen arviointivirheeseen, koska komissio on katsonut, että negatiivinen luovutushinta merkitsi valtiontukea.

3) Kolmas kanneperuste, joka on toissijainen ja joka perustuu suhteellisuusperiaatteen loukkaamiseen ja ilmeiseen arviointivirheeseen, koska komissio on katsonut, että 8,75 miljoonan euron suuruinen pääomankorotus merkitsi valtiontukea.

4) Neljäs kanneperuste, joka on toissijainen ja joka perustuu ilmeiseen arviointivirheeseen, koska komissio on katsonut, että 38,5 miljoonan euron suuruiset toimenpiteet henkilöstön auttamiseksi merkitsivät valtiontukea.

5) Viides kanneperuste, joka on toissijainen ja joka perustuu oikeudelliseen virheeseen ja ilmeiseen arviointivirheeseen siltä osin kuin komissio on tutkinut vuoden 2002 rakenneuudistustukina maksettua 15,81 miljoonan euron suuruisen loppuerän soveltuvuutta yhdessä kaikkien vuoden 2006 toimenpiteiden kanssa.

6) Kuudes kanneperuste, joka on toissijainen ja joka perustuu ilmeisiin arviointivirheisiin ja perusteluvelvollisuuden noudattamatta jättämiseen, koska komissio on todennut vuosina 2002 ja 2006 maksetut rakenneuudistustuet yhteismarkkinoille soveltumattomiksi.

(1) Toimenpiteistä C 58/2002 (ex N 118/2002), jotka Ranska on toteuttanut Société Nationale Maritime Corse-Méditerranée (SNCM) -meriliikenneyhtiön hyödyksi, 8.7.2008 tehty komission päätös 2009/611/EY (tiedoksiannettu numerolla K(2008) 3182) (EUVL 2009, L 225, s. 180).

(2) Tuomio 11.9.2012, Corsica Ferries France v. komissio (T-565/08, EU:T:2012:415).